องค์การเภสัชกรรม กับบริษัท ซิลลิค ฟาร์มา จํากัด ลงนามสัญญา ชื้อ-ขาย วัคซีนโมเดอร์นา 5 ล้านโดส
นายแพทย์วิฑูรย์ ด่านวิบูลย์ ผู้อำนวยการองค์การเภสัชกรรม (อภ.) กล่าวว่า วันนี้ 23 กรกฎาคม 2564 อภ. และ บริษัท ซิลลิค ฟาร์มา จํากัด ในนามบริษัท แซดพี เทอราพิวติกส์ ซิลลิค ฟาร์มา ประเทศไทย ลงนามในสัญญาซื้อ-ขาย อย่างเป็นทางการในการจัดหาและกระจายวัคซีนโควิด-19 ของโมเดอร์นา จำนวนประมาณ 5 ล้านโดส โดยมีนายแพทย์เฉลิม หาญพาณิชย์ นายกสมาคมโรงพยาบาลเอกชน ร่วมเป็นสักขีพยาน ทั้งนี้ วัคซีนทั้งหมดจะทยอยนำเข้ามาในประเทศไทย ตั้งแต่ช่วงไตรมาส 4 ปี 2564 ต่อเนื่องไตรมาส 1 ปี 2565 เป็นไปตามช่วงเวลาเดิมที่กำหนดไว้ ซึ่งโรงพยาบาลต่างๆ รวมทั้งสภากาชาดไทย ได้ทำการชำระเงินค่าวัคซีนครบถ้วนตามที่ได้รับการจัดสรรแล้ว หลังจากนี้ อภ. จะได้ทำการชำระเงินฯ ให้แก่ บริษัท ซิลลิก ฟาร์มา จํากัด ต่อไป เพื่อให้ความมั่นใจว่าวัคซีนทางเลือกโมเดอร์นา 5 ล้านโดสนี้ จะเข้ามาประเทศไทยอย่างแน่นอนด้านนายแพทย์เฉลิม หาญพาณิชย์ นายกสมาคมโรงพยาบาลเอกชน กล่าวว่า เพื่อเร่งกระบวนการแผนการฉีดวัคซีน ส่งเสริมภูมิคุ้มกันหมู่และต้านเชื้อไวรัสโควิด-19 สายพันธุ์ใหม่อย่างมีประสิทธิภาพ สมาคมโรงพยาบาลเอกชนมุ่งจัดหาวัคซีนทางเลือกที่หลากหลายให้แก่ประชาชน โดยได้มีการประสานงานอย่างใกล้ชิดกับโรงพยาบาลเอกชนหลายแห่งทั่วประเทศ เพื่อเปิดให้ผู้ที่สนใจสามารถลงทะเบียนแจ้งความประสงค์ได้ โดยเตรียมความพร้อมสำหรับการฉีดวัคซีนแก่ประชาชน เพื่อให้เป็นไปตามข้อกำหนดของรัฐบาลและการอนุมัติใช้ในภาวะฉุกเฉิน (EUA)